Papersnake/gushiwen huggingface dataset:
思王逢原
王安石（宋代）

自吾失逢原，触事辄愁思。
岂独为故人，抚心良自悲。
我善孰相我，孰知我瑕疵。
我思谁能谋，我语听者谁。
朝出一马驱，暝归一马驰。
驰驱不自得，谈笑强追随。
仰屋卧太息，起行涕淋漓。
念子冢上土，草茅已纷披。
婉婉妇且少，茕茕一女嫠。
高义动闾里，尚闻致财赀。
嗟我衣冠朝，略能具饘糜。
葬祭无所助，哀颜亦何施。
闻妇欲北返，跂予常望之。
寒汴已闭口，此行又参差。
又说当产子，产子知何时。
贤者宜有後，固当梦熊罴。
天方不可恃，我愿适在兹。
我疲学更误，与世不相宜。
宿昔心已许，同冈结茅茨。
此事今已矣，已矣尚谁知。
渺渺江与潭，茫茫山与陂。
安能久窃食，终负故人期。
除夜 其一
徐积（宋代）

春意匆匆又欲还，一年都似片时閒。青云有路终须到，白日无情不暂閒。

任老岂妨修古道，更贫未肯忆深山。明朝献寿何为祝，长著斑衣奉母颜。
解连环 孤雁。继玉田韵，即用其体
周祖同（清代）

塞云正晚。奈散风一阵，霎时飞散。乍避得、缯缴天边，已南北东散，各愁辽远。

断浦惊魂，只整整班行难点。正玉人犹想，书中尾语，望穿双眼。

秋声漫愁苒苒。有么弦剩谱，冷砧清怨。算永夜，片月同来，恁对影迷踪，独怜飘转。

故侣平沙，料准备隔宵重见。奈单寒、才宿芦汀，乱潮又卷。
以采菊东篱下悠然见南山为韵赋十首 其九
方回（元代）

正始有遗音，衣冠落东南。典午赖群贤，历年百有三。

吾闻运甓赖，功与王谢参。晦俭佐宋齐，卖国尔乃甘。

陶氏独有孙，饥死终无惭。
湖天
周端臣（宋代）

湖天初过雨，晴意有无间。
春水半侵路，晓云多碍山。
酒烦村店暖，诗就野亭删。
风静无啼鸟，垂杨树树閒。
省中即事
岑参（唐代）

华省谬为郎，蹉跎鬓已苍。到来恒襆被，随例且含香。

竹影遮窗暗，花阴拂簟凉。君王新赐笔，草奏向明光。
次韵张守酴醾二首
刘子翚（宋代）

退食黄堂喜自公，不妨幽兴嘱芳丛。
双旌不出閒春昼，大笔微吟缀祖风。
老矣交朋今日少，飘然游宦异乡同。
杖藜约我过南浦，贤圣时时为一中。
寄崇德里居作
马戴（唐代）

扫君园林地，泽我清凉襟。高鸟云路晚，孤蝉杨柳深。

风微汉宫漏，月迥秦城砧。光景坐如此，徒怀经济心。
梁湖夜望
张侃（宋代）

秋带凉风叶互鸣，风随潮汐候时生。导源甚远纹微起，乘势初时花转轻。

白鹭几枝閒可画，晴山数点晓犹明。偶时又作诗中计，久矣难成五字城。
雨中夕食戏作
陆游（宋代）

粳粒微红愧食珍，蒋芽初白喜尝新。
摩挲便腹无忧责，我是人间得计人。
方公祠堂迎送神曲
李长吉（宋代）

思公不见兮我心愁，渺八荒兮远游。
严祀事兮岁修，几来下兮淹留，
勤恤祈天兮惠泽同。如父母兮子孙谋，
非公休我兮我何以休，谁知公心兮不独桂人是尤。
蘅杜兮荐羞，桂醑兮芬浮。
临飨兮谁酢酬，胥乐兮和气流。
是感是慕兮无昭幽，惠我桂人兮百千秋。
菲荐毕陈兮歆斯鉴斯，歌鼓方洽兮送歌继之。
拥翠云兮祥风驰，乘雾毂兮扬桂旗。
秀峙兮莹澌，可游兮可嬉。
来何从兮去莫追，怅望不及兮天一涯。
化灾沴兮景贶绥，愿倏尔兮祀事孔时。
春醉
许浑（唐代）

酒醲花一树，何暇卓文君。客坐长先饮，公闲半已曛。

水乡春足雨，山郭夜多云。何以参禅理，荣枯尽不闻。
放言五首 其三
王松（宋代）

事兆机先已决疑，何须休咎揲灵蓍！但教台上自隗始，何必芦中与子期！

心有心心心印处，月看月月月圆时。和光混俗原非易，不患人知患己知。
用前韵示官人
饶节（宋代）

古路玄微难谩寻，古人须要饱丛林。待闻墙壁炽然说，方见风丛便是心。

鼻孔易随人事去，鬓毛空觉岁华深。儿啼女唤君知否，尽是频伽美妙音。
渔父词
方岳（宋代）

烟波渺渺一轻篷，浦溆生寒芦荻风。
昨夜新霜鱼自少，满江明月笛声中。
采桑子·年年此夕东城见
晏几道（宋代）

年年此夕东城见，
欢意匆匆。
明日还重，
却在楼台缥缈中。
垂螺日黛清歌女，
曾唱相逢。
秋月春风，
醉枕香衾一岁同。
杂兴五首
艾性夫（元代）

玉兔不可罝，金乌不可笼。
蜉蝣问鹤年，槿花笑松风。
郿坞不救问，铜山终饿通。
玉儿误东昏，绿珠累石崇。
谁信贪心苦，俄成旋踵空。
既无九转丹，又非千岁翁。
荣枯同一梦，蝼蚁大槐中。
上巳日同天和尚返棹却事用韵
邝日晋（明代）

久不对江水，鉴形如故人。岸容已寂寞，草意竞鲜新。

迹寄沧浪淼，心从物外亲。天风吹海沫，聚散亦相因。
寄内及儿女二首
赵蕃（宋代）

谁令未得归，不解忍长饥。
岁晏得无感，书来何况迟。
雁闻伤北客，梅动是南枝。
怅望山庵竹，青青独守墀。
章季子教授惠顾渚茶报以宣城笔戏成三绝 其一
王十朋（宋代）

春回顾渚雪芽生，香味尤宜秘水亭。搜我枯肠欠书卷，饮君清德赖诗情。
哭伯姊二首
刘克庄（宋代）

弟为龟湖妹制碑，伯姬舍我复何之。
今彤史笔嗟谁炳，古锦囊诗独姊知。
起絮撒盐才有间，燎须作粥力安施。
澜湍石畔霜风冷，行路无情亦涕洟。
叔坚宅同王损仲待月
钦义（明代）

仲冬何日短，一饭忽黄昏。待月羁人醉，栖鸦竞树喧。

涸阴交竹影，灯火射苔痕。不觉留深夜，清光到石根。
灵光
楼钥（宋代）

鲁邦宫殿久芜荒，惟有灵光最久长。
身似灵光终变灭，岿然别有一灵光。
二十六日作真率会伯康与君从七十八岁安之七
司马光（宋代）

经春无事连翻醉，彼此往来能几家。
切莫辞斟十分酒，尽从他笑满头花。
题赞城张氏林亭
宋庠（宋代）

里占西豪族望雄，一隅幽概掩隆中。
彩鸳戢翼高梧在，蔚豹成隆旧雾空。
冷接安斋投辖井，细生吟榭快襟风。
谢庭罗宅资真赏，兰有清芬菊有丛。
大滩谒伏波庙
何桂珍（清代）

将军浩气镇乾坤，庙貌威严桂海存。往事何堪论薏苡，新恩应许报鸡豚。

丛林锁翠双峰插，雪浪排空万马奔。我亦徘徊情不尽，夕阳渡口又黄昏。
和陈无逸中秋风雨
牟巘五（宋代）

身似浮槎何足绊，家同堕甑不须看。
枉裁白发三千丈，可奈青泥八百盘。
夜过江州伪汉故都
汪广洋（明代）

此地当年建翠华，歌钟云沸五侯家。眼前谁是池中物，身后徒为井底蛙。

午夜长风催桂楫，满江明月浸芦花。琵琶哀怨今安在，惟有荒城寄宿鸦。
南坡做牡丹坛二绝 其一
虞俦（宋代）

卵石周围砌作坛，更须面面作栏杆。瓜期未用相催迫，准拟来年看牡丹。
辱粹道兄弟寄书久不作报以长句谢不敏
黄庭坚（宋代）

病癖无堪吾懒书，交亲情分岂能疏。
深惭烟际两鸿雁，遗我罾中双鲤鱼。
故国青山长极眼，今年白发不胜梳。
几时得计休官去，笋叶裹茶同趁虚。
凤凰台
陈泷（宋代）

老尽梧桐凤不来，虚名犹占旧层台。
朝阳照破兴亡梦，一径花阴自绿苔。
代人题桐阴课子图小照
邹钺（清代）

崭然头角已峥嵘，一卷传薪卜凤鸣。最是眼前真趣永，树声相和读书声。
□□□□□□□□□□
滕斌（元代）

合星移次福江西，万马攒蹄夜不嘶。鼓角声随山月上，旌旗影拂海云低。

心唯一正千官肃，事不多言万物齐。带得天边新雨露，晓看春意满锄犁。
云
袁郊（唐代）

楚甸尝闻旱魃侵，从龙应合解为霖。

荒淫却入阳台梦，惑乱怀襄父子心。
携琴图
吴当（元代）

偶因秋兴携琴去，古木苍藤何处村。行过溪桥山路合，白云千亩不知门。
涿州
汪元量（宋代）

泸沟桥下水泠泠，落木无边秋正清。
牛马乱铺黄帝野，鹰鸇高摩涿州城。
柳亭日射旌旗影，花馆风传鼓吹声。
归客偶然舒望眼，酒边触景又诗成。
头颅四十月感
项安世（宋代）

学古光阴惜寸分，济时心胆慕华勋。
少年有意不称意，暮景欲云何所云。
行矣未能真不惑，归与长恐遂无闻。
朝来不敢看清镜，怕有轻霜下碧云。
集杜挽郑荐甫
钱福那（清代）

生死论交地，情亲独有君。读书破万卷，高义薄浮云。

素幔随流水，书签映夕曛。草堂杯酒在，把剑觅徐君。
丰干寒拾赞 其四
释心月（宋代）

双涧底，五峰前。块石上，磨松烟。多无一两字，少有三百篇，明明此意落谁边。
拟古四十一首 其三十八
薛瑄（明代）

人生苦不足，得陇更望蜀。祖龙泛海行，刘郎祀灶术。

仙事俱茫茫，百年竟飘忽。汲汲复营营，何时满所欲。

吾慕首阳翁，清风在山谷。
望金山
严光禄（清代）

夹岸重城壮，中流一柱尊。夕阳翻倒影，飞翠落遥樽。

钟磬沈烟际，鼋鼍上塔根。长公旧游地，玉带忆山门。
嶀台神弦曲
高似孙（宋代）

迅双桨兮刊中流，风风与力兮帆无留。
瞥逝鸿兮呵慵虯，芷泣香兮木鸣樛。
宛有人兮山之幽，翠翦字兮旌柔柔。
朝阳澨兮夕阴洲，月不动兮雪霜浮。
期灵君兮一徕游，虚谷应兮寒飕飕。
酒可醺兮苹可羞，灵不鄙兮摅吾愁。
水清清兮石鉴鉴，浪攻崖兮风洗壑。
天飞凉兮众木作，元气涌兮鱼龙恶。
若有人兮老丛崿，跨黄罴兮度蘅幄。
夕鸿溟兮晓名岳，怀霖雨兮时电雹。
灵来娭兮瑟兰勺，水光开兮烟罢漠。
律予辞兮徵眇邈，林划啸兮灵欤乐。
西湖
林表民（宋代）

十三楼寺朝餐饭，六一泉亭晚举觞。
千古湖山难模处，淡烟微雨更斜阳。
归自西山至黄栀港口
洪刍（宋代）

冲雨穿云愁去路，归云阁雨路还通。七层涌塔瞻天际，三径吾庐在眼中。

港转黄栀横野艇，里空白社漫春风。青山送我宁辞远，流水随人亦欲东。
颂古三十八首
释慧方（宋代）

台山路上人难进，独有赵州亲到来。
勘破老婆回首处，从此行人眼不开。
与晦叔至奉新
释德洪（宋代）

欲去未成还执手，西风疏雨晚丝丝。暗惊岁月行飘忽，那更人丝苦别离。

君已到心工笔语，我今归计老茆茨。冷斋后夜谁同宿，莫向灯前读此诗。
句 其一
陈旸（宋代）

地喷飞泉成雨露，根盘乔木列旌麾。
书圆通院水阁
赵抃（宋代）

风送荷花香满栏，上人宴坐水云间。时中静极光通达，岂特浮生半日閒。
高凉杂诗十首 其五 采葛妇
郑学醇（明代）

春深谷口共腰镰，芒刺时忍玉手纤。谁信吴王宫宴罢，梦回犹惜夜厌厌。
绘空轩
何绛（明代）

东林方丈室，日出何曈曈。树态晓潜变，云晴天欲空。

看花已成色，闻鸟亦因风。物理犹如此，吾心良不穷。
壬癸岁书情
黄滔（唐代）

故园招隐客，应便笑无成。谒帝逢移国，投文值用兵。

孤松怜鹤逢，疏柳恶蝉鸣。匹马迷归处，青云失曩情。

江头寒夜宿，垄上歉年耕。冠盖新人物，渔樵旧弟兄。

易生唯白发，难立是浮名。惆怅灞桥路，秋风谁入行。
题城南书院三十四咏
张栻（宋代）

睡觉西山月正平，荷香不断晓凉生。
园中只鹤知人意，已作金风警露声。
我爱淳安好
陈晔（宋代）

我爱淳安好，於民两尽诚。
明伦喜知劝，有社敬皆生。
开学群材进，繙经众说平。
嗟予不如昔，徒尔景恢宏。
监试卫通判送桂花一枝得四绝句以谢
王迈（宋代）

风月堂中倾国姝，别来风骨清臞。
良宵梦里殷勤说，玉兔还能捣药无。
七世族祖青岩公冰雪吟有限雨丝风片，烟波画船作句首，溪西鸡齐啼作韵脚。以其效咏一首
张珊英（清代）

雨晴新涨碧前溪，丝柳垂垂日渐西。风叶舞馀飞白鹭，片云生处唳天鸡。

烟迷远浦山如湿，波漾轻舟草正齐。尽槛独凭帘半捲，船歌声里暮鸦啼。
王通判挽词
楼钥（宋代）

才具盍时用，拂衣俄去之。
善藏经世手，回施称家儿。
嬴博延陵恨，人琴子敬悲。
连年事如许，天道杳难知。
病告中怀子华原父
欧阳修（宋代）

狂来有意与春争，老去心情渐不能。
世味惟存诗淡泊，生涯半为病侵陵。
花明晓日繁如锦，酒拨浮醅绿似渑。
自是少年豪横过，而今疑钝若寒蝇。
云麓山房次石安国太守韵
钟芳（明代）

结馆依山泽，登临时一来。万屏轩外列，一鉴席间开。

篆古龟纹拆，琴清鹤梦回。户东韩庙近，雄气矗三台。
三月三日祓禊洛滨
白居易（唐代）

三月草萋萋，黄莺歇又啼。柳桥晴有絮，沙路润无泥。

禊事修初半，游人到欲齐。金钿耀桃李，丝管骇凫鹥.

转岸回船尾，临流簇马蹄。闹翻扬子渡，蹋破魏王堤。

妓接谢公宴，诗陪荀令题。舟同李膺泛，醴为穆生携。

水引春心荡，花牵醉眼迷。尘街从鼓动，烟树任鸦栖。

舞急红腰软，歌迟翠黛低。夜归何用烛，新月凤楼西。
次韵程安抚蟹二首
陈造（宋代）

物生不学螭蟠泥，祸及乃诿造化儿。
良材厚味庸自保，熊毙以化豹以皮。
雄戟介甲亦壮矣，乘流未可听所之。
托身要是鲲鹏宅，不然借穴羽家池。
主人仁心及虫蚁，一肉三韭不好奇。
每讥骚客寒蒲缚，更笑狂士左手持。
忍馋爱物良未失，可愧於牣形声诗。
冬夕喜友生至
李咸用（唐代）

天涯行欲遍，此夜故人情。乡国别来久，干戈还未平。

灯残偏有焰，雪甚却无声。多少新闻见，应须语到明。
高士咏。汉阴丈人
吴筠（唐代）

野哉汉阴叟，好古遂忘机。抱瓮诚亦勤，守朴全道微。

子贡初不达，听言识其非。已为风波人，怳惘失所依。
偈颂五十一首 其二十一
释大观（宋代）

取不得舍不得，不可得中只么得。万籁收声兮万象自闲，秋水吞空兮秋天一色。
寄东山禅师
杨蟠（宋代）

高卧西林月，孤间独见君。
杖藜探涧水，欹枕看山云。
鹿过河人见，猿啼只自闻。
篇章知几首，寄我莫辞勤。
题墨梅
王柏（宋代）

笔头开造化，花外越精神。
偃蹇蟉龙表，新梢最可人。
失调名
佚名（宋代）

玉泉清洁，正好浮瓜沈李。
雪峰寺
乐雷发（宋代）

拟寻岣嵝看蟠螭，且解青鞋濯禹溪。
吊古犹疑九枝柏，谈禅且问一茎虀。
虎抓崖树供僧爨，猿摸廊碑认客题。
应接溪山无好句，满林空羡乱蝉嘶。
奉和鲁望怀杨台文杨鼎文二秀才
皮日休（唐代）

羊昙留我昔经春，各以篇章斗五云。宾草每容闲处见，

击琴多任醉中闻。钓前青翰交加倚，醉后红鱼取次分。

为说风标曾入梦，上仙初著翠霞裙。
教劝吟
邵雍（宋代）

若圣与人吾岂敢，空言犹足慰虚生。
明开教劝用常道，永使子孙持善名。
此日贻谟情未显，他时受赐事非轻。
庶几此意流天下，天下何由不太平。
绍兴以后祀五方帝六十首
佚名（隋代）

[黄钟为角]良月盈数，四气推迁。
帝与是时，典司其权。
高临下堕，降祉幅员。
神之听之，祀事罔愆。
同许少玉 其四 少陵野望
缪祐孙（清代）

山色暮苍苍，苍茫草色黄。烟尘三万里，浊酒一千觞。

红叶村边路，青旗水面航。鸟飞声不断，为我奏伊凉。
亨
方翥（宋代）

洛邑舟中万里均，舟车白浪与红尘。
微掀衣角凉生面，不是清风动白苹。
和净因老师渔父词
释子淳（宋代）

潦倒渔翁一无解，苍苍雪鬓知何载。
短棹轻舟泛沧海，抛钩在，
碧波深处全无阂。
山中雪后
郑燮（清代）

晨起开门雪满山，雪晴云淡日光寒。
檐流未滴梅花冻，一种清孤不等闲。
次韵刘焕吾州守见寄
罗钦顺（明代）

行藏随分了无疑，秪许平生鲍叔知。荒径旋开那用买，深杯难强故应辞。

犹期向晚粗闻道，颇悔从前浪作诗。汗简功名君自省，龚黄千载合追随。
读史
朱淑真（宋代）

笔头去取万千端，后世遭它恣意瞒。
王霸漫分心与迹，到成功处一般难。
仙井晴霞
张鹏翮（清代）

精灵长傍落星池，散作霞光映日时。节与英名垂国史，魂应绝地享崇祠。

松风夜静闻金马，仙井年深见古碑。若使当年身怕死，世间何处有男儿？
南郊杂韵（六首）
陆容（明代）

卧拥明衣席未安，斋郎早已报登坛。
君王行处阳春在，不用灵犀辟夜寒。
和沈德远寄江鳐韵
袁说友（宋代）

粉身截玉慰渠贪，浪迹泥涂遽著篮。
坐缺江生嗟不乐，诗来东老谢分甘。
世间风味鄞江颊，传里形容太史谈。
欲报琼瑶无一可，移文空到北山南。
谒同年许使君德开
阳枋（宋代）

人人属目快星凰，倚棹溪头起漫郎。
强仕惯闻纡郡绂，缀班希有擅文场。
胜栽棠荫两江艰，重著蓝袍再世光。
人物西清自华选，未应琴鹤久松岗。
西平石蛇蛇庵 其一
释慧空（宋代）

一段风光出当家，真成象骨与金沙。游人拟路庵前石，照顾南山鳖鼻蛇。
岁晏旅中寄故园诸子十二首 其六 林维乔
欧大任（明代）

与君期出世，那复待玄纁。聊试漆园吏，将寻沧海君。

玉颜如可驻，金液早须分。南北艰虞日，椷书报白云。
范蠡归湖图为师鲁侄题
程敏政（明代）

万顷湖光足钓丝，济川功了乞归时。安流不用施篙楫，敛手舷头任所之。
九日蒋楼
傅汝舟（明代）

菊日红圆敛，鹅山翠仄流。
过风高动树，出月直窥楼。
浪迹无关世，羁心不共秋。
明朝渌水泛，别与白云留。
赠行脚僧
子兰（唐代）

世界曾行遍，全无行可修。炎凉三衲共，生死一身休。

片断云随体，稀疏雪满头。此门无所著，不肯暂淹留。
咏双涧
李华（唐代）

千峰排碧落，双涧合清涟。
再次韵谢张守得新居
陈造（宋代）

得巢归翼惬卑栖，尚卷风茅落冻泥。
病树缘阶旋培植，旧书堆案细签题。
地非新野聊龙卧，人似东屯剩客迷。
身世只今供冷笑，百川东注月行西。
丘都督枢密挽章 其一
周南（宋代）

曩时威凤览辉初，独对丹霄耸万夫。千载阜陵嗟见晚，百年乔木有神扶。

只将囊底安江左，不见天中运斗枢。圣主恩深臣命薄，悔今强敌尚逋诛。
溧水道中回寄子肃玉汝并属李晦庵八首 其七
赵蕃（宋代）

怀绶新括州，乘骢前御史。一州与天下，先后宁同轨。

纵云山水佳，何与于疮痏。
二郎神
曹勋（宋代）

半阴未雨。霁晓寒、轻烟薄暮。乍过了挑青，名园深院，把酒偏宜细步。满槛梅花，绕堤溪柳，径暖迁莺相语。春淡淡，渐觉清明，相傍小桃才吐。

凝伫。山村水馆，难堪羁旅。甚觑著花开，频惊屈指，谩写奚奴丽句。幸有家山，青鸾应报，为我整齐歌舞。一任待，醉倚群红，花沾酒污。
李器之履斋
吕本中（宋代）

人履履险巇，君履履平地。平地信可履，行稳居亦易。

责己不责人，为道不为利。熟视履险者，岂不心有愧。

君家天台守，固学有馀味。微言化子侄，自足警一世。

初无举足劳，宁有半涂滞。君能识其然，我亦从子逝。
岩斋
吴则礼（宋代）

从来谢幼舆，宜置丘壑中。
虎头有妙理，谁谓毛颍工。
崎崎磊磊间，聊复着此翁。
平生乌皮几。不与儿曹同。
伤丘中丞
刘禹锡（唐代）

邺下杀才子，苍茫冤气凝。枯杨映漳水，野火上西陵。

马鬣今无所，龙门昔共登。何人为吊客，唯是有青蝇。
彦博归自剑阳其家梅已半落作诗见示因次其韵
李流谦（宋代）

为问春从何处归，晚村灯雨细丝丝。
从来漏泄冤许柳，点检分明是此枝。
颂古一○一首
释子淳（宋代）

昆冈片玉火中润，碧落孤蟾水底圆。
一念翛然无异色，任从沧海变桑田。
观禊帖有感三绝 其三
范成大（宋代）

三日天气新，禊饮传自古。今人不好事，佳节弃如土。
怀半痴师
安超（清代）

冷淡生涯绊此躯，别无长具作时趋。怜君空抱连城璧，笑我徒为伏枥驹。

滞迹板桥依鸭荡，心随流水到鹅湖。那知海燕分飞惯，却也怀南似鹧鸪。
醉太平
屈秉筠（清代）

山川劫尘。繁华梦醒。金闺何限伤情。■东皋数楹。

兰姿蕙心。毫仙墨灵。休嗟旧业飘零。化烟云自新。
和雁湖先生病起自警八章
程公许（宋代）

专气如婴儿相，观心得宿命通。
认取无声无色，了知非瞽非聋。
夜来四鼓枕上闻雨声喜而不寐
虞俦（宋代）

雨声天外倒银潢，枕上才闻喜欲狂。
鼓吹不须教两部，稻粱行庆有千仓。
青缸照影花无睡，红袂行云梦有香。
最好空阶泻檐溜，却疑并舍压糟床。
一剪梅·怀旧
汪元量（宋代）

十年愁眼泪巴巴。今日思家，明日思家。一团燕月明窗纱。楼上胡笳，塞上胡笳。
玉人劝我酌流霞。急捻琵琶，缓捻琵琶。一从别后各天涯。欲寄梅花，莫寄梅花。
文如留馆中赋别
丘谦之（明代）

回思往事怨蹉跎，复有新愁奈若何。
清梦不缘神女苦，小词难得雪儿歌。
隔窗雨逐流苏堕，落叶飞随翠簟多。
若问此时留别意，双星七夕在银河。
致政王参政挽诗二首 其一
汪藻（宋代）

直道行藏世所难，拂衣谈笑便休官。逢时合上麒麟阁，执法先峨獬豸冠。

两国旌旃交境外，三年帷幄侍朝端。庞眉未向清时老，万事浮云忽盖棺。
次韵金元鼎新年七十 其一
韩元吉（宋代）

七十古稀有，君今还倦游。危机直虎口，薄利祇蝇头。

黄发宜登用，清时忍退休。遥知江上宅，聊近水边鸥。
立秋后和李大向阳
万寿祺（明代）

风雨当门自有秋，豆花蟋蟀各为谋。落星古道晨驱雁，举火新畬夜饭牛。

不近郭城催就稼，因留山水数登楼。笛声从此参差甚，容易月明人尽愁。
瑞鹧鸪
华岳（宋代）

华月楼前见玉容。凤钗斜褪鬓云松。梅花体态香凝雪，杨柳腰云瘦怯风。

几向白云寻楚□，难凭红叶到吴宫。别来风韵浑如旧，犹恐相逢是梦中。
金余元遗山来拜祖庭有纪行十首遂倚歌之先后
王奕（元代）

鲁桥卸淮舸，淖涂历蓁芜。
翠峄倚天末，仿佛东南隅。
薄暮曲纪城，三清敞仙居。
平原积磥砢，灵河鸣泉珠。
小径斗折上，行与狐兔俱。
循崖索期篆，恍惚东封书。
丛巅集莲瓣，岩岩瞰青凭借。
正途尽茅塞，正尔宜羊车。
蚌珍不蔽美，岧峣到枌榆。
南门肃孟庙，冠袂先抠趋。
气大夙有配，邾少不必都。
盥既觌慈靖，择师谁复如。
蝶恋花·黄菊开时伤聚散
晏几道（宋代）

黄菊开时伤聚散。曾记花前，共说深深愿。重见金英人未见。相说一夜天涯远。
罗带同心闲结遍。带易成双，人恨成双晚。欲写彩笺书别怨。泪痕早已先书满。
南岩
韩元吉（宋代）

官曹簿领无时空，一春蹙蹙尘埃中。
溪南十里岩谷好，俗驾屡整无由穷。
前时相邀雨断道，今时不雨天亦风。
乃知书生不解事，每以悭涩勤天公。
兴来邂逅始一往，盯与纵辔随飞鸿。
野棠阗子梅杏老，密叶尚带残花红。
峥嵘屋宇吁可怪，无乃开辟烦丰隆。
却寻危径山巉绝，俯仰旷野迷西东。
涓涓寒流滴冰雪，一酌为我凉心胸。
山川何曾岁月计，可怜翠阜纷磨砻。
人生欢笑不易得，此会几许谁能同。
春禽正喧日已暮，叹我归期还匆匆。
梅花引
程敏政（明代）

岁云暮矣万木僵，山雪未霁江云黄。竹间彷佛有佳处，野桥阵阵吹寒香。

冰为仙肌铁作肠，平生不入桃李场。老天有心慰清绝，先遣春意回孤芳。

写生近世惟王郎，一幅轻缣摇素光。宛然再见姑射子，瘦影下照清泠塘。

罗浮梦破月转廊，羌笛声随风度墙。喜从旧谱得三昧，不说新妆傅寿阳。

临池想像白玉堂，垂垂鼎实乘春忙。巡檐欲诵广平赋，花神一笑天苍凉。
冬日过良坑见冈东望沧海隐隐见渔村有感时避
舒岳祥（宋代）

平陆人烟险，渔舟家口肥。
青天围篛笠，白雨澣蓑衣。
静钓鸥分石，寒归雪满扉。
磻溪有恨事，严濑本忘机。
夏至过东市二绝
洪咨夔（宋代）

涨落平溪水见沙，绿阴两岸市人家。
晚风来去吹香远，蔌蔌冬青几树花。
四友斋斋宿
范景文（明代）

老松翠柏绿阴古，时闻暗香隐梅坞。新篁迎雨啸碧云，梦入山阴千尺頫。

度梁乳燕惊蟾蜍，萤星飞尽墙阴舞。穆然静虑休空寮，百王礼乐循簋簠。

咫尺声灵镇旧邦，遥望閟宫思桑土。干云劲节洵良朋，好手调羹为溉釜。

我战则克祭受福，庶以恪恭报明主。
初冬林若木罗心葵集冯三峨馆得貂字
郑学醇（明代）

云物凄清拂绮寮，每缘幽胜得相招。石疑太华峰初擘，宅似杨孚雪乍飘。

皮骨我惟思住岳，羽翰公等待横霄。独怜世事堪杯酒，使节年来尽左貂。
宫词
张公庠（宋代）

御柳丝长挂玉栏，不须惆怅百花残。
还知三月春虽晚，好从金舆看牡丹。
己卯冬雪夜怀人诗十二首 其十 广福门
张玉纶（清代）

翩翩公子足丰神，奕奕才名迈等伦。见我每修床下拜，对君偏觉座生春。

五车绩学文思古，千载论交气味真。南海人归何日是，几回望断马头尘。
愧谢诗
河湄鬼（唐代）

我本邯郸士，祇役死河湄。不得家人哭，劳君行路悲。
鼓吹铙歌十五首 其十四 远期篇
何承天（南北朝）

远期千里客，肃驾候良辰。近命城郭友，具尔惟懿亲。

高门启双城，长筵列嘉宾。中唐舞六佾，三厢罗乐人。

箫管激悲音，羽毛扬华文。金石响高宇，弦歌动梁尘。

修标多巧捷，丸剑亦入神。迁善自雅调，成化由清均。

主人垂隆庆，群士乐亡身。愿我圣明君，迩期保万春。
高补之十月旦生朝一绝
郑刚中（宋代）

明光览赋为终篇，政恐前身是汉贤。何似高门挂弧矢，汉家此日恰新年。
水龙吟（方外述怀）
黄裳（宋代）

五城中锁奇书，世间睡里无人唤。家家自有，月中丹桂，朱衣仙子。能驻光阴，解留颜鬓，引君霄汉。便西归、休梦华胥国□，约无限、烟霞伴。谁是采真高士，幻中寻取元非幻。时人不为，玉峰三秀，尘缘难断。莫说英雄，万端愁绪，夕阳孤馆。到流年过尽，韶华去了，起浮生叹。
和梁宪使过密咏天仙宫白松
李攀龙（明代）

孤根一托蕊珠宫，不与苕华粉黛同。夜暗龙鳞衔自照，天清鹤影望来空。

条封姑射千秋雪，盖拥兰台万里风。非为子云能作赋，谁知玉树本青葱。
岁暮远为客
曹寅（清代）

晓灯寒无光，驱马别亲故。残月堕枫林，荒烟白山路。

十年游子怀，惜此岁华暮。载咏《无衣》诗，何以蒙霜露。
偈
释晓聪（宋代）

大地雪漫漫，春风依旧寒。
说禅说道易，成佛成祖难。
止宿寮
李吕（宋代）

所重一言契，宁悬千里期。
他年风雨夜，还意剧谈诗。
自君之出矣三章 其二 发应天府
谢肃（明代）

人生孰无志，常恐时难逢。隐士抱令德，显将树奇功。

顾已何拙讷，薄游向吴中。山阳既□□，淮淝亦从戎。

遄归五湖澨，沦薄大江东。钟阜宏帝宅，英俊集群公。

南冠幸成贷，短褐愿归农。缪与曲台议，披云睹飞龙。

龙光烛宇宙，幽滞庶昭融。忽祗齐甸役，河山方复重。

去乡日益远，怀亲心转忡。徒劳倚闾望，书札难可通。

秦淮何浩浩，行子无留踪。驱车出关去，仰睇冥飞鸿。

鸿飞不可驾，策马临北风。
次胡馀学同年四首 其三
曹泾（宋代）

桃花柳絮及春敷，壹是浮轻匪壮图。幸有田耕并井饮，犹胜身屦与妻纑。

郎君竞爽贤声起，老子尊安道味腴。便是当年正考父，是间饘粥口堪糊。
诗偈 其二十三
庞蕴（唐代）

不用苦多闻，看他彼上人。百忆及日用，元在一毛尘。

心但寂无相，即出无明津。若能如是学，几许省精神。
松江渡送人（一作松江怀古）
许浑（唐代）

故国今何在，扁舟竟不归。云移山漠漠，江阔树依依。

晚色千帆落，秋声一雁飞。此时兼送客，凭槛欲沾衣。
东园墙隅双松可爱，栽酴醾、金沙以绕其上
杨万里（宋代）

双松树子碧团栾，红锦缠头白锦冠。
尽放花枝过墙去，不妨分与路人看。
淳熙十六年皇后册宝十三首 其八
郊庙朝会歌辞（宋代）

帝有显命，禀于亲慈。后德克承，拜而受之。人伦既正，王化是基。

亿载万年，永祚坤仪。
自姑苏取道吴兴将抵桐汭沿江舟中览眺谩作
林枝桥（明代）

亭午发胥门，暮泊宝带桥。回首望荒台，风雨何萧萧。

忽见吴江塔，尖峭入云霄。江神鼓浪迅，伏怪谢阴骄。

村火倏隐见，橹音乍忽超。推篷一盱衡，烟光澹晚潮。
浣溪纱 其二
程颂万（清代）

翡翠帘垂隔小愁。不教分付与愁人。

魂消目断未逢真。

刻意伤愁复伤别，半缘修道半缘君。

回文机上暗生尘。
渔父词
王庭圭（宋代）

冥冥江雨湿蓑衣，夜上高岩宿翠微。梦断一声烟草绿，遥闻款乃扣舷归。
三友堂
张栻（宋代）

寒窗政尔念萧瑟，况复故人疎近音。
凭栏为子赋三友，便觉冰霜千古心。
春日广州西郊远公禅院登楼怅望有作
屈大均（明代）

芳华南汉苑，十里半陂塘。菱藕家家美，槐榕处处凉。

逢师兰若启，留客素琴张。佛日人天喜，仙云殿宇光。

清斋冰簟设，妙供玉盘将。笋嫩新春雨，葵肥隔岁霜。

充蔬兼野蕨，作豉杂蛮姜。饭白知粳米，茶甘识蔗浆。

露应天女洒，酥似雪山尝。一磬鸣空际，诸禽下夕阳。

众生禅悦食，童子咒心香。户外絺罗毕，畦中足稻粱。

莺声纷出谷，蝶影乱过墙。柳拂多游骑，花衔少牧羊。

楼端临雁翅，槛外俯鱼梁。山走斜穿海，城回曲抱冈。

荔枝连北郭，菰米接西场。药市棠梨满，花田蔓草长。

珊瑚番客井，茉莉疍人庄。一塔从萧氏，双台自越王。

丸泥难割据，尺上几兴亡。龙虎争何益，鸟鸢啄可伤。

人头频作岭，马革未还乡。故老犹挥涕，遗军尚裹疮。

乾坤归粪土，邑里逐沧桑。慧远诗休纪，瞿昙法好忘。

无心回浩劫，有力尽慈航。白社求威辇，诃林得仲翔。

教移濠上宅，来作瀼西堂。稍近东林寺，閒分大士床。

无生那用学，却老尽馀方。衣可芙蓉布，眠须菡萏房。

灌输还负瓮，捃拾更提筐。暮止龟峰下，朝行蚬浦傍。

时邀秋水论，永遣竹林狂。置酒成三笑，欢娱正未央。
溪亭二首
许浑（唐代）

溪亭四面山，横柳半溪湾。蝉响螳螂急，鱼深翡翠闲。

水寒留客醉，月上与僧还。犹恋萧萧竹，西斋未掩关。

暖枕眠溪柳，僧斋昨夜期。茶香秋梦后，松韵晚吟时。

共戏鱼翻藻，争栖鸟坠枝。重阳应一醉，栽菊助东篱。
绍兴十三年发皇后册宝十三首
佚名（隋代）

天子当阳，群工就列。
册宝既陈，钟鼓德设。
上公奉事，容庄心协。
克相盛礼，光昭玉牒。
【双调】落梅风_客金陵台城
张可久（元代）

客金陵
台城路，故国都，湿胭脂井痕香污。后庭不知谁是主？乱蛩吟野花玉树。
春日宫词
催筝雁，舞镜鸾，惜春归蝶狂蜂乱。阿金自调银字管，按霓裳牡丹花畔。
碧云峰书堂
依松涧，结草庐，读书声翠微深处。人间自晴还自雨，恋青山白云不去。
寻幽宿隐者居
释文珦（宋代）

先生巢许流，远志在箕颍。
由来天机深，遂使尘事屏。
云霾山径天，草没柴门静。
相逢冬日暮，共语寒夜永。
照暝然枯松，漱泉{左襫去衤右斗}暗井。
虎啸谷风生，猿啼霜月冷。
潺湲瀑泉声，寒乱高杉影。
藐焉豁尘襟，颇若异人境。
明朝还别君，寻幽过他岭。
他日拟重来。同采春山茗。
谢人惠新火
李石（宋代）

六龙杲杲看推移，也有分光蔀屋时。
作古远知燧人氏，至今犹说介之推。
扣门自此人皆有，暗室从来我不欺。
冷灶无烟知几日，凭谁乞米试晨炊。
海门
陈淳祖（宋代）

微光动海门，色界一层新。
玄雾横金阙，丹英吐玉津。
长疑浴日处，上有饮霞人。
顷刻晨烟合，纷纷乱野尘。
渔父辞
毛直方（宋代）

黄旗纲运牛马走，皂衣追呼鸡狗喧。
深傍芦花摇橹去，遥望渔人是水仙。
长桥
李处权（宋代）

徙倚长桥上，时难得此游。
水光迎目动，帆影上天浮。
不见鸱夷子，须烦顾虎头。
今年闰八月，好好醉中秋。
送唐大夫罢节归山
王建（唐代）

年少平戎老学仙，表求骸骨乞生全。不堪腰下悬金印，

已向云西寄玉田。旄节抱归官路上，公卿送到国门前。

人间鸡犬同时去，遥听笙歌隔水烟。
舟过清远峡望飞来寺
廖燕（清代）

山寺隔烟水，舟人指古碑。入云松影密，出峡磬声迟。

台阁峰能遍，神仙事可疑。当年来去迹，岩下老僧知。
次韵李端叔谢送牛戬鸳鸯竹石图
苏轼（宋代）

闻君谈西戎，废食忘早晚。
王师本不陈，贼垒何足刬。
守边在得士，此语要而简。
知君论将口，似我识画眼。
笑指尘壁间，此是老牛戬。
平生师卫玠，非意常理遣。
诉君定何人，未用市朝显。
置之勿复道，世俗固多舛。
归去亦何须，单车渡殽渑。
如虫得羽化，已脱安用茧。
家书空万轴，凉曝困舒卷。
念当扫长物，闭息默自暖。
此画聊付君，幽处得小展。
新诗勿纵笔，群吠惊邑犬。
时来未可知，妙斫待轮扁。
偈颂八十五首 其二十九
释妙伦（宋代）

丁出丁，楔出楔。老赵州，端的别。别别，金刚脑后三斤铁。
登海蠃岩顶定舍利塔址
释函是（明代）

三春风日丽，抠衣登重基。千仞插青霄，八方蟠龙骊。

呵护自何年，乃以藏吾师。妙高高不见，别峰长委蛇。

化城极西北，宝所良在兹。渊源大东南，银河天上来。

顿超十九地，鬼神安在哉。再涌金轮巅，负铁予宁辞。

稽首大觉尊，长跪遥致辞。清净本如然，法化终无岐。

此山曾有无，天龙焉足知。灵光曜今日，云烟犹昔时。

星日绕檐楹，幢铃摇须弥。多子谁后先，万古将不疑。

稽首大觉尊，天宇空恢恢。
座上赋得石压笋斜出二十四韵
黄淳耀（明代）

山骨谁能斲，龙孙气力殊。遮藏千仞厚，迸坼一雷粗。

抵隙争分寸，乘时利走趋。风吹难解箨，雨溜易垂珠。

蔓草低相掩，垂藤误见拘。安排成列桷，撠掖象交芦。

角立牛羊抵，牙磨虎豹躯。题书斜架笔，饮羽倒抽砮。

踧踧高山仰，萧萧逐北徂。循墙正考父，弃甲锐司徒。

葭倚诚非伍，蓬生叹有扶。冠峰皆秀出，拔地独崎岖。

因势资奔峭，潜身避剔刳。折来犹负直，逊去或如愚。

月射云根远，泉回洞府迂。爬梳稚子拙，揠进野人劬。

讵有驱山铎，难求叱石符。圆仍慈母并，大与卫丘俱。

历落尤多矣，檀栾有是夫。变蛇终矫尾，为马定过都。

偃盖古松敌，当门香草输。高须名箘簬，短亦异王刍。

物理存贞正，人情积叹吁。上番来竹下，睨视极形模。
谢久轩蔡先生惠墨九首
姚勉（宋代）

使从武夷来，惠我墨长咫。
黝然禹玄圭，上有久轩字。
他珍不余畀，遗此良有以。
天未丧斯文，誓将立人纪。
次韵庆云衲二首 其一
顾盟（元代）

数竿修竹便为邻，有力任舂未是贫。世事空随流水驶，閒心自与白鸥驯。

更招辽海传书鹤，为问玄洲种玉人。迁有佳期同晚岁，白云相对岂无因。
喜仲实兄转龙溪教谕
潘希曾（明代）

十年江海广文寒，忽报龙溪漫转官。绛帐已专新讲席，青毡不改旧吟坛。

梦回好句凭谁寄，别久幽怀稍自宽。却幸星槎假良便，一尊非晚话团圞。
题张兴伯主簿经训堂
杨万里（宋代）

范家尚有釜生鱼，张家无鱼釜也无。
屠沽儿亦莫笑渠，渠有至富汝不如。
一翁冻吟拥竹炉，诸郎映雪夜读书。
山鬼来听鹤惊起，万岳无人霁月孤。
不论取官大门闾，始是经训为菑畲。
父子每腹百斛珠，出门掩鼻马牛裾。
赤壁怀古
钟禧（明代）

赤壁矶头载酒过，感时怀古思如何。扁舟泊岸波声静，孤雁横江月色多。

鏖战当时怜孟德，狂吟此日忆东坡。无人可论平生事，醉舞龙泉发浩歌。
题许士裁表兄左右修竹图照
叶长龄（清代）

昔闻无竹令人俗，坡仙有话创而独。此君不可一日无，十日何而不食肉。

许君爱竹意何居，丛篁翛然写一幅。知君借竹寓古怀，竹素园中日涉熟。

读史流连渭川封，诵诗涵泳淇泉绿。书纪箘簬罗名材，易象苍筤玩亭毒。

槎枒芒角森胸中，左右逢源快储蓄。翩翩佳士鸾凤俦，六逸之逸漫追逐。

敲金戛玉声琅琅，淩云直上有如竹。赋诗我更记坡言，峥嵘气象少年足。
一落索
佚名（宋代）

腊后东风微透。越梅时候。一枝芳信到江南，来报先春秀。

宿醉频拈轻嗅。堪醒残酒。笛声容易莫相催，留待纤纤手。
春兴
陆游（宋代）

暖霭催桑眼，晴光长草心。
沙平看卧犊，密叶听鸣禽。
买酒贫为崇，登山病不禁。
终年惟一褐，扪虱又春深。
丙申重九前后得今日都无病一句成十首
方回（元代）

今日都无病，清晨独倚楼。
端能常自遣，孰谓不堪忧。
老谢人间事，寒添雨后秋。
江天诗满眼，可似贾胡留。
次洪监簿惠诗韵五首
姜特立（宋代）

相逢可恨十年迟，鍼芥相投更不疑。
从此诗筒数来往，不须千里寄相思。
蝶恋花 兰溪
曹冠（宋代）

桂棹悠悠分浪稳。烟幕层峦，绿水连天远。赢得锦襄诗句满。兴水豪饮挥金碗。
飞絮撩人花照眼。天阔风微，燕外晴丝卷。翠竹谁家门可款。舣舟闲上斜阳岸。
行路难
陆游（宋代）

平生结交无十人，与君契合怀抱真，春游有时马忘秣，夜话不觉鸡报晨。
极知贫贱别离苦，明日有怀就谁语！人无根柢似浮萍，未死相逢在何许？道边日斜泣相持，旗亭取醉不须辞。
君贵堂厨万钱食，我劝一杯应不得。
次韵毛君九日
苏辙（宋代）

山脚侵城尽是台，登高处处喜崔嵬。
手拈霜菊香无奈，面拂江风酒自开。
幕府尊罍云里集，民家歌吹静中来。
定知胜却陶彭泽，怅望篱边白日颓。
刺桐
陈宓（宋代）

名字传舆志，风流欠画图。
高花人不采，留得映栖乌。
姑苏台五首 其四
萧立之（宋代）

娃馆繁华事几年，堕钿遗珥尚依然。流香腻粉归何处，都入春风小砑笺。
访隐士不遇
陈理（元代）

平生慕高隐，今日扣柴关。松老鹤相对，云深人未还。

望穷流水远，坐久落花班。惆怅归来晚，夕阳杳蔼间。
挽徐子平 其二
王庭圭（宋代）

季子过徐因挂剑，吾诗似剑敢欺徐。才华本自轻场屋，诂训犹堪授里闾。

踏雪打门人问字，载殽从学酒盈车。儿童诵得平生赋，不是兔园遗下书。
云安下偶成
邵博（宋代）

轻波飐鸭头，小艇翔燕尾。
风沙三十程，云水一千里。
云尽晚寒轻，日长春睡美。
汀芜翘碧茅，岸树裹红蕊。
江浮清镜中，山入翠屏里。
蜀鸟已惊心，巴猿犹恻耳。
竹节数名滩，桃花验新水。
谷莺歌尚慵，樯燕舞何喜。
落日浪鎔金，残花风翦绮。
斯游兴最多，了不知行止。
游黄杨岩
陈世卿（宋代）

朔风夜号空，于隅几枝木。
深山自春色，芳草不凋绿。
朋来得进游，招提藏翠麓。
新酒赤如丹，竹萌肥胜肉。
一醉出门去，缺月挂修竹。
归路沙溪浅，危桥溅寒玉。
夜过渭滨居，门庭应不俗。
对座寂无言，泉声如击筑。
宗明更可人，相邀勤秉烛。
开缄得捷音，豺狼俱面北。
回樛今可矣，赏心嗟未足。
西去有奇岩，祥云覆华屋。
箕踞列千人，未充空洞腹。
更约林宗俱，来伴白云宿。
题总持寺龙井
吴芾（宋代）

洞庭归去几何年，旱岁犹来泽我田。
我访遗踪虽已泯，灵泉百尺尚依然。
寄圣俞
欧阳修（宋代）

西陵山水天下佳，我昔谪官君所嗟。官闲憔悴一病叟，县古潇洒如山家。

雪消深林自斸笋，人响空山随摘茶。有时携酒探幽绝，往往上下穷烟霞。

岩荪绿缛软可藉，野卉青红春自华。风馀落蕊飞面旋，日暖山鸟鸣交加。

贪追时俗玩岁月，不觉万里留天涯。今来寂寞西冈口，秋尽不见东篱花。

市亭插旗斗新酒，十千得斗不可赊。材非世用自当去，一舸聱牙挥钓车。

君能先往勿自滞，行矣春洲生荻芽。
宗门三印
释重顯（宋代）

印泥印空印水，匝地寒涛竞起。
其中无限麟龙，几处争求出嘴。
琴曲歌辞 其二
李白（唐代）

阏氏黄叶落，妾望白登台。月出碧云断，蝉声秋色来。

胡兵沙塞合，汉使玉关回。征客无归日，空悲蕙草摧。
次刘坦见和
胡寅（宋代）

君以苛留我罪迁，乡情相值且忘年。
归心莫共孤云远，定性当如皓月圆。
沂水舞雩方有咏，曹溪寻派即无缘。
向来策杖经行地，不碍如石旧壁烟。
金华超不群用前韵作诗见赠亦和三首超不群剪发参黄檗 其二
释德洪（宋代）

道人秀发兰牙吐，家在金华最西坞。不从大士携画轴，一筇千里来游楚。

评诗结发师浣花，论字童牙誇石鼓。我皆不能但知爱，亦似胸中有佳处。

气韵翛然松上鹤，意态索寞阱中虎。却于翛然索寞中，诗句时时出奇古。

乃知笔力有神助，三峡迅流辄于住。疑非蓬发休上人，定是秃头杨德祖。
失调名 其一
仲殊（宋代）

椒觞献寿瑶觞满。彩幡儿、轻轻剪。
挽弃水心侍郎三首
刘宰（宋代）

北学源流远，南来岁月迁。
群心知未昧，诸老屹相连。
百岁同归尽，斯文要有传。
宵长残月堕，遗恨渺山川。
和姜总管感秋七首 其五
虞俦（宋代）

故里经年别，虚舟尽日浮。有书谁与寄，目送雁横秋。
题行者店石楠
刘敞（宋代）

无限荒山秪一家，竹园蔬圃寄生涯。老翁手种石楠树，三十馀年看好花。
玉虚观去宜春二十五里。许君上升时，飞白茅
范成大（宋代）

白云堆里白茅飞，香味芳辛胜五芝。
揉叶煮泉摩腹去，全胜石髓畏风吹。
太皇太后挽诗 其一
王炎（宋代）

弧矢能天授，诗书德日新。中兴扶汉祚，内禅赞尧仁。

镂玉三朝庆，涂椒四世亲。乘云今不返，垂白泣遗民。
和晏相公答邵校勘
韩维（宋代）

两朝典策成挥笔，二府勋庸在运筹。
历践枯荣皆德举，重陪閒燕是恩留。
康宁必有神明劳，萧酒真无世俗忧。
早晚安车赐高退，碧嵩清颍从公游。
惜秋华·咏雁，用梦窗木芙蓉体
夏孙桐（清代）

渺渺霜程，问南飞倦翮，因谁憔悴。万里断云，殷勤寄将残字。

应悴顾影西风，梦故国、春花销绮。怜伊剩、天涯爪雪，鹓鸾还忌。

惆怅望烟际。尽江湖遍历，荒凉如此。叫侣唤群，一样稻粱心瘁。

愁看水涸沙昏，只似雪、芦花衔起。凄异。岭梅寒、暗思归计。
偈颂十四首
释印肃（宋代）

老卢得法非僧相，庞老通明岂离家。
大事未成俱业网，除非了本是生涯。
鼓笛令
黄庭坚（宋代）

宝犀未解心先透。恼杀人、远山微皱。意淡言疏情最厚。枉教作、微行官柳。

小雨勒花时候。抱琵琶、为谁清瘦。翡翠金笼思珍偶。忽拚与、山鸡僝僽。
雪斋
张耒（宋代）

雪霁山堆黛，江晴日炫金。
风烟调柳态，冰雪彻梅心。
节物何妩媚，端居自滞淫。
无眠听云雁，稍有北归音。
师厚云虱古未有诗邀予赋之
梅尧臣（宋代）

贫衣弊易垢，易垢少虱难。
群处裳带中，旅升裘领端。
藏迹讵可索，食血以自安。
人世犹俯仰，尔生何足观。
竹源之集奇仲不赴萧屯以诗嘲之再用原韵
刘子翚（宋代）

平生老子兴，浑奇幽绝处。
宁嫌一坡远，甘作十歇去。
至今清梦狂，时走松阴路。
心忻自吟哦，技疗辄披露。
那知菅蒯微，辱报瑶琼树。
胸中万斛清，忽向毫端雨。
援桴未敢再，破的已惊屡。
病身得所便，一阅神气聚。
淇竹秋棱栾，洛花春布濩。
真机不可藏，文亦肖风度。
乐哉精庐游，愧我不常与。
陋乡岂无奇，乏此追陪故。
翻然卜邻心，几逐长风翥。
但分茅半檐，不假牛十具。
刘郎个中人，幽期乃愆素。
曾无负负言，直委茫茫数。
移广太遽生，恐未明深膆。
君看旋磨蚁，琐屑安故步。
何如骥突云，轩豁随长驭。
集枯岂小欤，动者中不惊。
游故王驸马池亭
李远（唐代）

花树杳玲珑，渔舟处处通。醉销罗绮艳，香暖芰荷风。

野鸟翻萍绿，斜桥印水红。子猷箫管绝，谁爱碧鲜浓。
促拍满路花
陈允平（宋代）

离歌泣断云，别舞愁飞雪。凤皇台上望，琼箫绝。钗分玉燕，寸雨回肠折。碧空归雁阔。犹有疏梅，岁寒独伴高节。
鲛绡罗帕，泪洒胭脂血。悠悠江上水，天连接。朱楼遍倚，万里空情切。此恨凭谁说。天若有情，料天须有区别。
寄楼恪斋馆人两黄丈
董嗣杲（宋代）

四明山水秀，二老器能殊。
语剧欲流涕，吟清谩撚须。
林香传竹醉，溪影写藤枯，
愧我卑微者，无阶助远图。
宿石鼓书院
罗源汉（清代）

衡州之山多奇特，雁峰峙南石鼓北。周宣攻车不到此，佳名今古同烜赫。

长松翳阁神所栖，断碣欹墙人不识。侧闻李宽建自唐，风雨年年秋草碧。

凭临十里万家烟，远树撑天鸟飞没。其下绿净者湘江，左会蒸流环一玦。

我因行役过此邦，荆榛满眼尘满臆。跻阶便问合江亭，吊古心怆访遗迹。

韩张两人久不作，高文大章垂金石。剔藓循诵半模糊，发箧朗吟三太息。

小憩危亭日影斜，登楼一眺乾坤窄。文名山斗今几人，吾道南来溯正脉。

黄昏钟鼓催客卧，秋山月出寒江白。
冒雪渡江游朝阳火星二岩既归戏作
邹浩（宋代）

踏雪寻山亦自奇，归来追想欲吟诗。孺人顾我忽然笑，却道君今休更痴。
薙后庭草
姚燮（清代）

处事尚姑息，讵足同远谋？纵尔芜满田，得锄吾能耰。

后庭隙地卑，缭之低垣幽。乱草遍延蔓，殃及窗户修。

但供恶虫匿，时来病鸟投。秽污不痛除，清明逝焉求？

欲防牙蘖萌，务绝根株留。敢仗雨露滋，气掩佳木稠。

凿稗不偏产，我难天心尤。因循而养奸，斯贻包茅羞。

西邻有独松，迥影卓谁俦？庶使净地风，一拓空山秋。
宝鸡县
汪广洋（明代）

渭河霜满水如苔，一县人家半草莱。
唯有秋风酸枣木，淡烟深锁斗鸡台。
逍遥咏 其二
赵炅（宋代）

逍遥安且定，但信莫怀疑。大海波中水，狂风树摆枝。

乐天分造化，慧眼细观之。方寸无诸恶，恒将利益持。
念奴娇（村居九日）
米友仁（宋代）

九秋气爽，正溪山雨过，茅檐清暇。篱菊妍英，知是为，佳节重阳开也。色妙香殊，匀浮瓯面，俗状卑金斝。歌狂饮俊，满簪还更盈把。

村外草草杯盘，边尘不动，欲买应无价。端使晴霄风露冷，云卷烟收平野。向晚婵娟，半轮斜照，想见成清夜。玉山颓处，要看欹帽如画。
司马文正公挽词四首
黄庭坚（宋代）

毁誉盖棺了，于今名实尊。
哀荣有王命，终始酌民言。
蝉冕三公府，深衣独乐园。
公心两无累，忧国爱元元。
生男吟
邵雍（宋代）

我本行年四十五，生男方始为人父。
鞠育教诲诚在我，寿天贤愚系於汝。
我若寿命七十岁，眼前见汝二十五。
我欲愿汝成大贤，未知天意肯从否。
确山道中
乔莱（清代）

中州天下腹，厥田异斥卤。如何南汝间，千里馀旷土。

道询九十翁，涕出语未吐。流寇昔煽乱，中原竞鼙鼓。

杀戮兼流亡，千百存三五。村落略有人，城市屋可数。

荒山相经亘，白日仗弓弩。余谓殊不然，汝等逢圣主。

赐租吏发粟，修文已偃武。牛种亦易致，旱涝非所苦。

休养四十年，胡不治场圃？老翁泪纵横，斯理公未睹。

户少徭益繁，民贫吏如虎。居者不可留，缺者讵可补。

如欲起疮痍，嗷嗷望卓鲁。闻言三叹息，谁其任州府？
送晋载弟北上
陆蕙芬（清代）

束装送别思依依，此去堂堂近紫薇。汁染蕉衫拖碧柳，瑞呈蓉紫点朱衣。

禹门高峻凭龙跃，云路翱翔羡鸟飞。待到姓名书淡墨，骅骝好奉锦标归。
汪状元燕坐轩
释宗杲（宋代）

不於三界现身意，棹举何如愦愦时。
寄语轩中燕坐者，好看新月下前溪。
小树
邹浩（宋代）

一株短短八九寸，四面青青千百枝。作供佛前偕瑞竹，移根石上入铜池。
和彬卿北湖
王都中（元代）

访古空遗迹，叉鱼旧有亭。苔封荒径绿，草没断碑青。

老树根横水，寒芦叶满汀。渔歌何处起，倦客倚栏听。
乌龙和尚
释重顯（宋代）

空岩清夜坐，藓径积深雪。
瞑目思古人，彻曙落残月。
童敲石磬寒，猿挂枯枝折。
杳杳无限情，分明向谁说。
挽司马季若知郡
孙应时（宋代）

前日巴东守，中朝涑水家。
风规踵清白，牍奏述忠嘉。
鼎鼎名逾重，堂堂发未华。
如何空叠组，不见海陵瓜。
厓山吊古和寄同年西樵方阁老 其二
区越（明代）

宋祚逢厓不忍寻，乾坤无语坐湮沉。岂知末运穷千战，独恨微阳亢六阴。

怒气乘潮翻海岳，悲歌和泪洒山岑。笔端有眼兴亡见，付与樵童牧竖吟。
南岳
张舜民（宋代）

它国西南隅，亘地{左山右勾}嵝外。
奇峰七十二，主客雅相对。
辙在想虔游，铭知知禹会。
栀子花 其二
梁以壮（明代）

碧阑人倚欲忘愁，露重三更旖旎流。说与街头卖花者，不须长结素馨毬。
和陶拟古九首
苏轼（宋代）

客居远林薄，依墙种杨柳。
归期未可必，成阴定非久。
邑中有佳未，忠信可与友。
相逢话禅寂，落日共杯酒。
艰难本何求，缓急肯相负。
故人在万里，不复为薄厚。
米尽鬻衣裳，时劳问无有。
太湖三首 其二
胡缵宗（明代）

即看鹤驾盘湖上，拟有仙曹集洞中。日月隔桥生碧海，星河当户点瑶空。

天围春树千村合，山漏秋涛十郡通。独放扁舟领丹诏，白云深处问三公。
读袁公路传
陆游（宋代）

成败相寻岂有常，英雄最忌数悲伤。
芜蒌豆粥从来事，何恨邮亭坐箦床？
和富公权宗丞十站
王之道（宋代）

恶客未尝知酒圣，高人何止擅文豪。
三司自揣非吾事，敢觊徐州解佩刀。
薛端明挽章三首
曹彦约（宋代）

客本何为者，逢公幕府开。
兵间虽有志，度外本非才。
流不音何在，高风首屡回。
只今岩石望，宁忍泰山颓。
九重
徐渭（明代）

九重忧隐德如汤，祷祀坛傍夜有光。
旱魃正逢周甲子，神君俱集汉明堂。
绣成幡盖虹双引，挂定琉璃水一行。
闻说词臣咸萃止，抽毫拂素侍君王。
以诗句咏梅 真与雪霜娱晚景
方蒙仲（宋代）

难得雪成持，不柰风无赖。生来避闹蓝，行不超色界。
试院唱酬十一首 次前韵
苏辙（宋代）

南国号多士，几人洙泗风。
英材自入彀，坏阵不劳攻。
文缛山藏豹，飞高弋慕鸿。
蚩妍归品藻，得失付虚空。
考行先推本，登贤旋奏公。
期君缓归辔，一醉鹿鸣中。
踏莎行·小径红稀
晏殊（宋代）

小径红稀，芳郊绿遍。高台树色阴阴见。春风不解禁杨花，蒙蒙乱扑行人面。(蒙 通：濛)
翠叶藏莺，朱帘隔燕。炉香静逐游丝转。一场愁梦酒醒时，斜阳却照深深院。
歌
江淹（南北朝）

芳洲之草行欲暮。
桂水之波不可渡。
绝世独立兮报君子之一顾。
直宿南宫三首
杨万里（宋代）

今年秋暑更禁他，无计商量柰热何。
一霎飘萧凉一日，雨来销得几多多。
大人奉使代藩期逝未返以诗纪怀 其四
魏学洢（明代）

马首苦风霜，遥知忆故乡。日高墙角煖，酿熟瓮头香。

岁暮情相昵，初归味倍长。如何困修阻，劳我别离肠。
赠山堂僧
马廷鸾（宋代）

无生究竟是真源，浮世虚名可气吞。
净行要从圆处觅，好诗添向闷中喧。
一心认我如如体，万事同渠莫莫言。
归向灵岩岩底坐，道根圣果满只园。
大行皇帝挽词五首
许月卿（宋代）

从谏如尧禹，闻言若舜文。
五臣跻□□，三诰斥□君。
圣度天同广，忠谋日有闻。
甲辰亲策处，赣论玉颜欣。
见大庙峡梅花有怀落霞诸子二首 其二
何吾驺（明代）

层岸吹雪洒寒衣，簇簇幽香向晚飞。不是故人能入梦，万山明月几时归。
送叙浦吕主簿
赵蕃（宋代）

参佐已能迎刃解，弦歌更整乱丝棼。
胡为易地皆驰誉，信是高才本出群。
良木更须深雨露，善禾端自力耕耘。
仕途似子诚难遇，别语如余敢不勤。
春寒
释元肇（宋代）

草色青青没烧瘢，游人未敢踏春寒。梅花吐尽溪头雪，只有沙鸥独自看。
海风行
杨慎（明代）

苍山峡束沧江口，天梁中贯晴雷吼。中有不断之长风，冲波动林沙石走。

只尺颠崖迥不分，征马长嘶客低首。我行其野岁仲春，春寒野阴云物屯。

病骨淩兢坐自踬，欲去未到先愁人。山灵相假若有神，纤萝不动停飙尘。

鸟鸟声乐旅颜破，仆夫笑语庞眉伸。翻思往昔兰台直，披襟曾奋雌雄笔。

金门玉堂远别来，景差唐勒长相忆。飘蓬落羽向南荒，憔悴荣华宁有常。

不学回风悲屈子，江边愁结芰荷裳。
春晓词
李廷仪（明代）

繁花落尽莺声老，汀洲绿遍王孙草。百尺游丝拂地轻，一炉沈孙披香早。

长门深闭金锁合，小殿清幽玉阶扫。遥见朱衣小队来，隔花低唱风光好。
嘉佑六年八月十五日赐林悦二首
宋仁宗（宋代）

郡莆卿家名望族，三仁而下爵王公。
存孤实抗回天义，报国常摅贯日忠。
德润丰姿人有异，光增谱牒世同无。
古今纪载难穷尽，一代强如一代隆。
葵轩清玩
吴琏（明代）

开轩葵藿种丛丛，因示儿孙一念忠。叶浥露时垂绝碧，朵迎阳处吐真红。

闲情曲曲阑干外，清玩频频指顾中。天性由来厌桃李，老怀忻见此花同。
送唐环归敷水庄
贾岛（唐代）

毛女峰当户，日高头未梳。
地侵山影扫，叶带露痕书。
松径僧寻药，沙泉鹤见鱼。
一川风景好，恨不有吾庐。
高风
华镇（宋代）

一传肯来忘暑月，两旬轻举薄云霄。非关汉水鱼盈钓，不为宜城酒满瓢。

方外采真欣淡泊，人间知足得逍遥。高风可是陶彭泽，归去田园为折腰。
作乐导水 其十六 绕堤种菊
许有壬（元代）

纷纷红紫厌相看，老境才将蔗倒餐。不向四堤皆种菊，风霜谁与共高寒。
故侍读黄公挽诗
权安节（宋代）

西南人物早推先，入践华途誉望全。
朱邸谈经忠贯日，黄扉批敕力回天。
敬王素学真无负，忧国沉疴竟莫痊。
初政遽辜求助意，忍观遗事照青编。
逊自淮康酒官归觐逾旬而归送行二绝句
苏辙（宋代）

官期未汉许宁亲，平日宦游无此恩。
雨遍公田及私亩，学书兼得问筠孙。
扇子诗
李石（宋代）

手栽杨柳唤春归，唤得黄鹂语碧枝。
惊起南窗一觉睡，满庭花影日高时。
丁未春日将归里门赋别楚中诸友
张迎煦（清代）

颓然自觉百无能，且学吾宗老季鹰。皮相可怜成躄叟，头衔又季署聋丞。

岂真樗栎偏多寿，未必参苓尽有凭。算到不如归去好，乡心先已过吴兴。
楼上晓望
刘大櫆（清代）

澹然九秋时，复此层楼上。遥虚耸碧峰，嵯峨非一状。

宿云涧中收，轻烟林外飏。天高见鹄飞，风远闻渔唱。

欣兹景物佳，抚心默惆怅。
病起
陈杰（宋代）

苦炎未了又悲秋，如此相催老即休。
病里有时乌可帝，梦中奚即蚁能侯。
屈平正不争鸡鹜，老子真堪谓马牛。
兹理卧来尤透彻，飒然毛孔散千忧。
祭常山回小猎
苏轼（宋代）

青盖前头点皂旗，黄茅冈下出长围。
弄风骄马跑空立，趁兔苍鹰掠地飞。
回望白云生翠巘，归来红叶满征衣。
圣明若用西凉簿，白羽犹能效一挥。
偈倾一百三十三首
释法薰（宋代）

九年坐兀兀，胡僧无妙诀。
长安路坦然，夜行人不绝。
入内考进士同考官唱和三首 其二
毕仲游（宋代）

未得还家意不忙，日斜人散傍修廊。白头已向新吟懒，青眼相逢旧话长。

高阁无声沉昼漏，侧门有路想天章。闻公自谓忘怀者，今日情怀岂易忘。
病戒
陆游（宋代）

忧身如忧国，畏病如畏乱；此身虽幸健，敢作无事看？祸福在呼吸，恐惧兼寝饭。
人所忽不省，我思尝熟烂。
夜卧不安席，晨起宁待旦？虽云亲药石，得失每参半。
人情喜一快，往往触剽悍。
收功宁使迟，覆败不可玩。
楚狂接舆歌
佚名（先秦）

凤兮凤兮何德之衰也。
来也不可待。

往事不可追也。
天下有道。

圣人成焉。
天下无道。

圣人生焉。
方今之时。

仅免刑焉。
福轻乎羽。

莫之知载。
祸重乎地。

莫之知避。
已乎已乎。

临人以德。
殆乎殆乎。

画地而趋。
迷阳迷阳。

无伤吾行。
吾行却曲。

无伤吾足。
用赵帅韵为孟阜解嘲
陈傅良（宋代）

恨无毫发老波澜，世有曹刘亦后班。
堪笑燕人夸璞腊，欲随圭璧上三坛。
路西田舍示虞孙小诗二十四首 其二十二
李之仪（宋代）

坐啸宣城迹已赊，青山今日属寒家。多情宾客门如市，不独风流解染花。
入城过鳌峰就珍午閒话
陈宝琛（清代）

俦中可语本无多，移坐倾襟奈瞑何。馀暑转从秋令剧，夕风犹送市声过。

七旬不见诗连牍，一昨相望月在波。穷薄说来还自哂，年年花后赏残荷。
游长安诸寺联句。靖恭坊大兴善寺。老松青桐联二…绝句
段成式（唐代）

有松堪系马，遇钵更投针。记得汤师句，高禅助朗吟。汤汤汤汤汤汤汤汤——段成式

乘晴入精舍，语默想东林。尽是忘机侣，谁惊息影禽。汤汤汤汤汤汤汤汤——张希复

一雨微尘尽，支郎许数过。方同嗅薝卜，不用算多罗。汤汤汤汤汤汤——郑符
余在制勘院昼卧念故山经行处用空山无人水流花开为韵寄山中道友八首 其七
释德洪（宋代）

明白庵前路，辛夷树已花。窃香知犯律，匹练墨翻鸦。
村居
王恭（明代）

草径茆扉带软沙，隔林鸡犬几人家。青山尽日垂帘坐，落尽棕榈一树花。
柳絮
刘筠（宋代）

半减依依学转蓬，班骓无奈恣西东。
平沙千里经春雪，广陌三条尽日风。
北斗城高连蠛蠓，甘泉树密蔽青葱。
汉家旧苑眠应足，岂觉黄金万缕空。
晚春寻桃源观
皎然（唐代）

武陵何处访仙乡，古观云根路已荒。细草拥坛人迹绝，

落花沈涧水流香。山深有雨寒犹在，松老无风韵亦长。

全觉此身离俗境，玄机亦可照迷方。
冒雪同郭皋旭人邓尉山中探梅 其二
屈大均（明代）

枝枝连邓尉，香绕故人家。隔岁冰含萼，当春雪吐花。

冻凝千嶂月，晴作一溪霞。未得同栖止，高堂念白华。
登杭州秦望山
马湘（唐代）

太乙初分何处寻，空留历数变人心。九天日月移朝暮，

万里山川换古今。风动水光吞远峤，雨添岚气没高林。

秦皇谩作驱山计，沧海茫茫转更深。
忆梅
李龙高（宋代）

飘蓬万里隔风沙，梦到江南未到家。
料得夜深霜月苦，几人挥泪说梅花。
梨花
钱起（唐代）

艳静如笼月，香寒未逐风。
桃花徒照地，终被笑妖红。
感皇恩·传火付前薪
姬翼（元代）

传火付前薪，花联叶缀。咽下顽涎弄神鬼。戏台子上，抹土搽灰相继。是非名利里、虚生死。谷董谩他，葛藤自系。试看棚头五田子。声销线断，伎俩都无如此。谩峥嵘不省、谁驱使。
赠益谦兄弟
吕本中（宋代）

范郎走微官，清固不绝俗。家常四壁立，腹有万卷读。

迩来所为四，深若泉万斛。纡馀风过水，宛转虫注木。

诸弟况可人，不但好眉目。丹穴固出凤，蓝田自宜玉。

行扛九鼎重，顿使一世伏。圣朝急用士，如子尚穷独。

乃知德在躬，不必富润屋。我病拙四词，笔钝如发秃。

时逢子兄弟，未语心已足。长空绝纤埃，何处著凫鹜。

朝来秋气清，伫看飞鸿鹄。
次韵悯雨
卫宗武（宋代）

百谷仰雨而蕃滋，乃颖乃苞乃成实。
锸云方喜高下齐，大田俄报东南坼。
民穷至此噫亦甚，无年饿死其无日。
佛灵犹示致涓流，人力焉能施寸尺。
况当十室九室空，可堪百里千里赤。
仰天无路扣彼苍，望云自旦寻至黑。
一岁不稔百沴生，所忧岂止人艰食。
声嗟气叹方载途，屈莫求伸枉莫直。
繇有来感则有应，影中央委员一机端可必。
时迁事改理不移，今日天工岂殊昔。
烹羊乃雨古语云，何假雷师起河伯。
调元赞化更有人，怪魃螟蝝俱蛰迹。
人心既悦天意从，利泽须能致甘泽。
油然沛然苗勃兴，奚用象龙施五色。
熙宁以后享斋五首
真宗（宋代）

进退有容，服章有备。
匪亟匪迟，降登孔时。
青藤歌
黄宗羲（清代）

离奇轮囷岁月长，犹见当年读书意。忆昔元美主文盟，一捧珠书同受记。

七子五子广且续，不放他人一头地。踽踽穷巷一老生，倔强不肯从世议。

破帽青衫拜孝陵，科名艺苑皆失位。叔考院本供排场，伯良《红闺》咏丽事。

弟子亦可长黄池，不救师门之憔悴。岂知文章有定价，未及百年见真伪。

光芒夜半惊鬼神，即无中郎岂肯坠。余尝山行入深谷，如此青藤亦累累。

此藤苟不遇文长，篱落粪土谁人视。斯世乃忍弃文长，文长不忍一藤弃。

吾友胜吉加护持，还见文章如昔比。
秋郊有怀四首 其一
陆游（宋代）

漫漫荞麦花，如雪覆平野。离离豆子荚，数枝忽堪把。

颇忆故乡豆，屏迹谢车马。水宿依蟹舍，泥行没牛胯。

作劳归薄暮，浊酒倾老瓦。缕飞绿鲫脍，花簇赪鲤鲊。

弃官虽未决，世念亦已且。浩歌续楚狂，幽怀欣独写。
题昆丘山水图为李德昌赋
刘崧（元代）

姑苏好山名昆丘，玉作芙蓉凌九秋。至今宝气伏光彩，白石磊磊皆琳球。

问君何年宅其下，桂馆芳堂极潇洒。篱月当窗烂不收，松风扫屋声如泻。

山林真乐安可忘，时援绿绮歌清商。自来南京直大省，长对新图怀故乡。

图中云壑更窈窕，双塔参差出林杪。花开何处望长洲，日落遥空送飞鸟。

道逢两翁如松乔，我欲从之安可招。便当携酒上绝顶，与子共看沧江潮。
蜡梅寄陈相之侍郎
王庭圭（宋代）

野寺西边雪压梅，曾陪杖履探春回。重寻密竹檀栾外，又见疏枝摘素开。

步屧寻花嗟我老，巡檐索笑共谁来。细看风味依然在，不是刘郎去后栽。
颂十玄谈
释印肃（宋代）

达达，遍满河沙微尘刹。
本来无语似阳春，雨过花枝连夜发。
赠王将军
无可（唐代）

勋高绝少年，分卫玉阶前。雄勇明王重，温恭执友贤。

功书唐史明，名到虏庭偏。剑彩浮龙影，衣香袭御烟。

搜书秋霁阁，走马夕阳田。急兔投深草，瞋鹰下半天。

野人盈邸第，朝客醉盘筵。位在将军列，官随宪府迁。

刻心思报国，吁气欲开边。选帅如公议，须知少比肩。
随驾谒长陵献陵
杨荣（明代）

韶光融融丽晴昊，万汇昭苏春正好。圣皇孝敬出宸衷，恭奉慈舆谒陵庙。

方今六合皆同春，圣皇大德沾被均。诚由圣母秉至仁，天心悦鉴人欢忻。

翠华晨发随凤辇，香飘蔼蔼祥云绚。平原广路净纤埃，夹道嵩呼纷舞抃。

引望二陵松柏路，雾敛云开待皇辂。粢盛丰备礼有仪，对越之诚存永慕。

陵前旋驾仍徐徐，陵旁蔀屋多民居。洪恩锡赉何稠叠，山童野叟皆欢娱。

孝诚上格神灵喜，甘雨应时沾远迩。圣母怡愉感帝心，臣庶蒙恩均拜赐。

我皇圣德恊天机，圣母洪福与天齐。小臣何幸扈清跸，愿祝万寿歌雍熙。
续八咏 其三 千年增旧观
唐仲友（宋代）

增旧观，旧观已云美。栋宇未翚飞，贤侯为兴起。昔时兮清赏，昔日兮清文。

挥弦兮归雁，隐几兮浮云。八篇合绮丽，万古垂芳芬。

鹤归城郭幸未改，人去典型犹得闻。风流兮代变，城隅兮势逼。

故迹兮溪山，灵祠兮门阈。凑香火于庶繁，局宇宙于褊侧。

惜经度于无地，厌往来于如织。重旧贯于改作，付流年于未极。

负吟咏之高名，起登眺之太息。侯至怀古贤，民乐值丰年。

谋始规模壮，竞辰旌旆迁。落成駴不日，面势快瞻前。

昔人应有待，神交臭兰茝。泪碑忽已新，革带俨如在。

当时屈望郎，此意属真宰。楼高兮山远，野旷兮水长。

冥冥兮鸿翼，渺渺兮鸥行。客至有永日，诗成无短章。

见闻靡不逮，名实非自彰。隆昌七百载，作者永相望。
书堂
胡融（宋代）

右军本清真，名题列仙籍。
朝披赤城霞，凭崖望南极。
不读人閒书，诛茅近东壁。
松窗拂青霭，石架横野色。
草圣天仙求，竹扇山猨觅。
不有铁石心，敢迩虎豹迹。
高歌振林木，上与霄汉迫。
时有太一星，拥杖照几席。
唐多令
张炎（宋代）

聚首不多时。烟波又别离。有黄金、应铸相思。折得梅花先寄我，山正在、里湖西。
风雪脆荷衣。休教鸥鹭知。鬓丝丝、犹混尘泥。何日束书归旧隐，只恐怕、种瓜迟。
西江月
曾觌（宋代）

醉伴三千珠履，如登十二琼楼。壶天澄爽露华秋。滟滟金波酾壶。

罗扇不随恩在，佳时须要人酬。麒麟阁画为谁留。只见浮生白首。
行歌亭 其二
释道潜（宋代）

先生本自负经纶，志在丘园世莫亲。不信请看门下客，尽为金马玉堂人。
己未二月十七日会同甲次旧韵
周必大（宋代）

里仁初不问山川，身健从交换岁年。
红紫丁宁容我圃，丹青点化属诗仙。
情均雁序兼莺友，寿贯犀颅映鹤肩。
莫筭酒行徵罚令，一株花下一杯传。